
Luku 1

Ida polkaisi vauhtia ja antoi polkupyörän rullata vapaalla mäen alas. Oikealle jäi syksyinen sänkipelto, hetken kuluttua vasemmalle lähde, jonka vastarannalla Salinin mökin paikka näkyi tyhjänä, heinää kasvavana aukkona. Yhä sen näkeminen toi mieleen muistoja. Muistoissa toivo sekoittui alakuloon, ystävyyden ja auttamisen tunteet pelkoon ja suoranaiseen kauhuun. Oli vaikea tietää, täyttyivätkö muistikuvat enemmän suruista vai ilosta. Nyt kaikki oli kuitenkin hyvin, Ida tiesi sen, ja hänen mielensä pulppusi innostusta ja uuden odotusta.

Hän kääntyi lähteen kulmalta etelään ennen Hiilin tilaa. Alamäessä pyörän vauhti taas kiihtyi, piti katsoa ja varoa, ettei sivutieltä tullut hevoskärryjä tai peräti autoa. Niitäkin kylällä näkyi yhä useammin, muitakin kuin Hiilin Silent Northern.

Hän jatkoi aseman suuntaan ja kansakoulun hirsinen, kolmikerroksinen rakennus jäi oikealle. ”Jää hyvästi, kansakoulu, sinne en enää tule!” Ida ajatteli. Hänet valtasi autuas vapauden tunne, hän oli iso ja pärjäävä, hän oli matkalla uuteen elämään. Yhteiskouluun!

Tutun koulun näkeminen toi hänen mieleensä pienen Fiinan, jonka hän oli nähnyt kuluneiden kolmen vuoden aikana yhden ainoan kerran, kun Valpuri ja Fiina olivat päässeet kesänviettoon Pilpalaan. Kirjeet sentään kulkivat, ja Ida tiesi Fiinan aloittavan jo toisen luokan kansakoulussa Helsingissä. Muistuttikohan Fiinan koulu ollenkaan Pilpalan puukoulua? Pilpalan kansakoulu oli Idan mielestä suuri ja hieno, mutta Valpurin kirjeistä hän oli lukenut, että Tehtaankadun kansakoulu Helsingissä oli kivestä rakennettu. Ehkä se oli tyystin toisenlainen kuin tämä täällä maalla.

Polkeminen sujui helposti, Ida oli ehtinyt harjoitella ajamista jo pitkään. Oli kulunut jo yli vuosi siitä, kun hän Juho-sedän kanssa huusi polkupyörän kauppias Silveniuksen perikunnan huutokaupasta. Pyhäjärvi ei ollut kaukana Lopen Pilpalasta, ja siellä hän oli käynyt pyörällään jo kolmesti: ensin kesällä torilla, sitten viime syksynä pääsykokeissa ja tänä kesänä kerran Dahlströmilla kummipoikaa katsomassa.

Reitti oli siis Idalle jo tuttu. Mutkitteleva tie vei Högforsiin asti ja siitä edelleen Fagerkullaan, missä Dahlströmit asuivat.

Koulun jälkeen tie vei halki peltojen kohti Hunsalanmäen jyrkkää seinämää. Ylämäkeen oli raskasta polkea, vaikka tie kulkikin viistosti oikealle jyrkkyyttä loiventaakseen. Ida päätti suosiolla säästää voimiaan ja hyppäsi alas taluttamaan pyörää rinteessä. Onneksi ylämäki tiesi myös alamäkeä: Talolan kohdalla Hunsalanmäen toisella puolella pääsi kovaa vauhtia polkemattakin.

Ida muisti hyvin sen kerran, kun yhteiskouluun meno oli tullut äidin kanssa ensimmäisen kerran puheeksi.

Opettaja Järvenkivi oli käynyt varta vasten heillä kotona puhumassa. Äiti oli hämmentynyt, kun opettaja oli tullut pihaan ja koputtanut oveen. Iita arvasi, millä asialla opettaja oli, ja yritti olla huomaamaton, jotta häntä ei käskettäisi pois.

Iita oli laittanut vesikattilan tulelle ja höristänyt korviaan kuullakseen äidin ja opettajan puheet.

– Se on niin lahjakas tyttö, opettaja Järvenkivi sanoi.

– Kai minä sen tiedän, oma on mukulani, vastasi äiti vaimeasti.

– Että jos sitä yhteiskoulua voisitte harkita, opettaja jatkoi.

– Harkita voi, mutta mitäpä se auttaa. Kun ei ole rahaa niin ei ole rahaa.

– Minä kirjoittaisin sellaiset suositukset, että varmasti pääsisi. Joka kymmenes pääsee vapaaoppilaaksi ja Iita olisi varmasti yksi heistä, opettaja vakuutteli.

– Ei me olla ennenkään mitään köyhäinapuja pyydetty. Pärjätty ollaan. Likka tekee töitä jo, ei kai se täältä mihinkään kortteeriin jouda. Oli vapaaoppilas tai ei, niin kortteeri maksaa kumminkin. Ja junapiletit.

Opettaja jatkoi suostutteluaan, mutta mikään ei auttanut. Iita nieleskeli itkuaan samalla kun nosteli kuppeja pöytään. Ymmärsihän hän, että Pyhäjärvi oli liian kaukana. Kortteerissa pitäisi asua, ja vaikka pääsisi päivittäin junallakin, niin sehän olisi tullut vielä kalliimmaksi.

Lopulta äiti oli jo melkein suuttunut, vaikkei tietenkään voinut sitä opettajalle näyttää. Niiaili vain ja pyyteli anteeksi, että opettajalle tällainen turha reissu oli tullut heillä käymisestä.

Juho-setä ymmärsi, miten tärkeää oppikouluun pääsy olisi Iitalle ollut.

– Yritin minä äidillesi puhua, Juho-setä sanoi iltasella.

– Kiitos. Mutta ei äidin päätä käännä mikään.

– Eipä tunnu kääntävän, ei. Mutta jatkoluokalle sinä pääset kumminkin, Juho-setä yritti lohduttaa.

– Niin, mutta ei se ole sama. Ei jatkoluokilta pääse eteenpäin kuin ehkä karjakkokurssille.

– Sinä haluaisit jotakin muuta.

– Kyllä minä lehmistä tykkään. Mutta on niin paljon kaikkea muutakin maailmassa. Lehmät minä jo osaan hoitaa, Ida nieleskeli.

– Noh, noh, eikös tuo sentään ole vähän liikaa sanottu. Aina voi oppia lisää, Juho-setä sanoi.

Ida oli itkenyt ja surrut, pitänyt ensin mykkäkoulua, kun ei valittaakaan uskaltanut. Kesän edetessä hän alkoi pikku hiljaa suostutella ja maanitella äitiä ja lupailla, että varmasti hän jaksaisi polkea koulumatkat Pyhäjärvelle ja auttaa silti äitiä kotitöissä. Lopulta äiti oli ihme kyllä suostunut ja he matkustivat yhdessä pääsykokeisiin. Sitten viime hetkellä äiti taas pyörsi lupauksensa ja sanoi, että Ida oli sittenkin liian pieni vielä.

Oli ollut pakko jatkaa vielä yksi vuosi Pilpalan kansakoulussa. Harmitti ja nolotti, suututtikin, mutta Juho-setä vakuutti, ettei vuosi kuluu äkkiä, eikä lisäopista ennen yhteiskoulua olisi ainakaan haittaa.

Onneksi yhteiskoulupaikan sai säilyttää, vaikkei aloittanutkaan koulua heti pääsykokeen jälkeen. Tieto hyväksymisestä tuli kirjeellä kotiin, koska Ida ja äiti eivät olleet jääneet tuloksia kuulemaan. Hyväksymiskirje oli osoitettu Ida Kauppiselle, ei siis Iitalle. Nimi Ida tuntui heti hyvältä, paremmalta kuin Iita, ja Ida oli päättänyt ottaa sen käyttöönsä. Ruotsinkieliseltähän se vähän kalskahti, mutta väliäkö tuolla. Ida oli jo muutenkin päättänyt opetella ruotsin kieltä. Dee tuntui hauskalta suussa, vaikka pilpalalaiset yleensä sanoivat että ree. Ja nimissä tee kuten Iitassakin.

Ehkä nimen voisi myöhemmin muuttaa virallisestikin? Nyt hän ainakin esittäytyi kaikille Idana. Idan sukunimeä ei ollut vaihdettu, vaikka äidin nimi oli jo yli kaksi vuotta ollut Salin. Juho-sedän heille muuttamisesta Salinin mökin palon jälkeen oli kulunut jo lähes kolme vuotta, Toivoveljen syntymästä kaksi.

Ja totta oli, että ylimääräinen vuosi kansakoulussa oli kulunut nopeasti. Tässä hän nyt oli, matkalla ihan yksin yhteiskouluun!

Idan muistelut katkesivat, kun hän saapui Talolan mäelle ja näki tilan vanhaemännän kulkevan kananruoka-astian kanssa riihen kulmalla. Piti pysähtyä ja nousta pyörältä sanomaan hyvät päivät, eihän Idalla ollut kiirettä.

– Minnekä kauas sitä niin vauhdilla? Talolan emäntä uteli.

– Pyhäjärvelle minä, yhteiskouluun, Ida vastasi ja tunsi ylpeyttä niin sanoessaan.

– Jaa se yhteiskoulu, niin. Etkös sinä jo viime vuonna siellä aloittanut?

– En minä. Pääsin kyllä pääsykokeista läpi, mutta ei äiti sittenkään antanut aloittaa.

– Niin että huomenna koulu alkaa? Mutta tänään jo menet? Talolan emäntä jatkoi uteluaan.

– Huomenna vasta alkaa koulu. Minä menen valmiiksi Pyhäjärvelle, niin en varmasti myöhästy ensimmäisenä aamuna, Ida selitti. – Mutta nyt minun varmaan pitää jo jatkaa, Dahlströmin täti odottaa Fagerkullassa.

Varmasti Talolan emäntä tiesi, keitä Dahlströmit olivat. Kaikkihan kylällä puhuivat pari vuotta sitten siitä, kuinka Toini-tädin synnytys oli alkanut Hunsalan asemalla. Ida oli ollut asemalla Juho-setää vastassa ja huomannut vieraan pariskunnan olevan pulassa. Juho-setä oli auttanut Dahlströmit heille kotiin samalla, kun Ida oli juossut hakemaan Serafiinan apuun synnytykseen.

Ida nousi pyörälle ja jatkoi matkaa. Hän muisteli tuota jouluntienoota pian Toivo-veljen syntymän jälkeen. Dahlströmit olivat menossa joulunviettoon Paavon kotitilalle Salonkylälle. Lapsen oli pitänyt syntyä vasta joulun jälkeen, mutta Taunopa syntyi Idan kotona, jo aatonaattona. Oli se aikamoista, vieras nainen synnytti heidän makuukamarissaan. Heistä oli tullut perheystäviä ja Taunosta hänen kummipoikansa – ei sentään virallisesti, kun ei Ida vielä ollut rippikoulua käynyt, mutta silti. Yhteyttä oli pidetty kortein ja kirjein, ja muutaman kerran oli kyläiltykin, vaikka välimatkaa oli aika tavalla.

Dahlströmin koti Fagerkullassa oli pieni, mutta kyllä sinne yhdeksi yöksi mahtui. Toini-täti oli luvannut lainata naapurista patjan kyökin lattialle.

Ida jatkoi polkemista aseman risteyksestä oikealle. Pian Hunsalan kylä alkoi jäädä taakse. Taloja oli nyt vähemmän, ja hänen tarvitsi harvemmin nousta pyörän selästä veräjiä aukomaan ja sulkemaan. Seuraavana tulisi Siikalan kylä, mutta siellä ei monta taloa ollut. Metsätkin olivat rautatieyhtiön metsiä. Ei niissä näkynyt edes lehmiä, vaikka Ida tiesi, että rautatieyhtiöllä oli niitä paljon. Ne taisivat olla muualla.

Toini-tädin kanssa oli sovittu, että Ida tulisi Fagerkullaan jo ajoissa, päivällä. Hän katsoisi Taunon perään, jotta Toini-täti pääsisi pyykkäämään joen varren pesulaan.

Tauno oli vilkas lapsi, eikä alle kaksivuotias vielä ymmärtänyt varoa jokeen putoamista, kiehuvaa vettä tai lipeää. Pyykkäys oli tarpeeksi raskasta ja vaarallista ilman pikkumukulaakin, sen Ida ymmärsi. Ja mielellään hän auttoi, oli hauskaa leikittää välillä Taunoa kuten Toivoa kotosalla.

Kesä oli ollut kuuma, ja lämmintä oli myös nyt, elokuun viimeisenä päivänä. Idaa janotti jo, vaikka matka oli vasta alussaan. Onneksi hänellä oli vesipullo korissa. Siellä oli myös tuliaisia Toini-tädille ja Taunolle sekä uusi hartialiina, kolttu ja esiliina huomiseksi. Repussa oli puinen, Juho-sedän tekemä uusi penaali sekä paperit: papinkirja ja kansakoulun lähtötodistus. Se oli hyvä todistus, kelpasi sen viedä yhteiskoulun rehtorille huomenna. Vapaaoppilaspaikkaa varten tarvittiin varattomuustodistus ja todistus vanhempien kunnallisverotuksesta. Nekin oli hankittu mukaan.

Kopan oli Juho-setä rakentanut ja kiinnittänyt pyörän ohjaustankoon. Reppuun eivät kaikki tavarat olisi mahtuneet, ja painavan repun kanssa olisi ollut vaikeampi ajaa. Puusta nikkaroitu koppa oli asiallisen näköinen etupyörän päällä, vaikkei sitä ollut edes maalattu.

Ida pysähtyi juomaan ja jatkoi sitten matkaa. Maisemat olivat jo tuttuja, hän oli katsonut niitä myös junan ikkunasta, kun oli matkustanut Pyhäjärven torille Juhosedän kanssa. Paikoin tie kulki läheltä junarataa. Etupäässä maisemat olivat metsää sen jälkeen, kun Hunsalan asemanseudun talot oli ohitettu ja jokisilta ylitetty. Enää ei tarvinnut edes vähän väliä nousta pyörän selästä portteja aukomaan, kuten alkumatkasta Hunsalassa, kun pihapiirejä ja metsälaitumia oli tiheässä.

Pyhäjärven puolella peltoa alkoi olla yhä enemmän ja siellä täällä oli taas jokunen talokin. Ida oli kuullut, että tällä seudulla Högforsin tehdas omisti lähes kaikki maat ja oli hakannut metsät pois. Tehdas tarvitsi paljon polttopuuta. Toisin paikoin entisen metsän paikalle oli raivattu peltoja, ja ne kohdat olivat tietysti kauniita, mutta avonaisiksi hakatut alueet pelkkine kantoineen olivat Idan mielestä surumielistä katsottavaa.

Vielä kerran Idan piti pysähtyä juomatauolle, mutta loppumatkan hän polki taas rivakasti. Nyhkälän kylä lähestyi. Vauraita maatiloja, muutama näytti jopa yhtä isolta kuin Hiilin tila. Lehmät eivät olleet niitä samoja kuin useimmat kotipuolessa, vaan joukossa oli eri tavalla valkokirjavia, isompia, sellaisia kuin Seppälässä. Niillä oli suuret ja vähän pelottavat sarvet.

Tie ohitti Pyhäjärven aseman kauempaa, mutta peltojen yli Ida näki Pikku-Pässin veturin. Se odotti vielä lähtöään kohti Hyvinkäätä. Ihmisiä oli jo alkanut kerääntyä asemalle. Ida jatkoi matkaa. Vasemmalle jäi suuri rakennustyömaa. Mitähän noin isoon rakennukseen tulisi? Tuskin se kenenkään koti ainakaan olisi. Hän tuli kivisillalle ja ylitti sen. Toisella puolella jokea maat kuuluivat taas Högforsin tehtaalle. Edessä oli Vanhakylä ja vasemmalla Fagerkulla. Ensimmäisellä kerralla oli pitänyt kysyä tietä Dahlströmille. ”Jaa Taalrömmi”, oli vastattu, ja heti tiedettiin neuvoa. Täällä todellakin kaikki tiesivät toistensa asuinpaikat ja nimet, joskin ääntämisen kanssa saattoi olla vähän niin ja näin.

Mutta nyt Ida jo osasi reitin. Ylös mäkeä, polkuja pitkin halki työväen asuinalueen ja siinä se oli.

– Iita! Toivo huusi ja taapersi suoraan Idan syliin.

Ida kaivoi kopasta Toivolle pikkuleivän ja istahti portaille levähtämään. Toini-täti tuli sisältä porrastasanteelle.

– Oliko kuuma matka? Täällä olisi mehua odottamassa. Ja puurokin on valmiina.

Ida nosti kopan sisällön mukaansa ja seurasi Toini-tätiä sisään. Pikkuruisella kuistilla oli uusi huonekasvi ja pöytä, jota siinä ei ollut aiemmin ollut.

– Eikös olekin siistin näköistä, kun Paavo sai tehtyä meille pöydän ja Linkreenska antoi tuon pelakuun? kehaisi Toinitäti ennen kuin Ida oli ehtinyt sanoa mitään.

Ida istahti keittiön pöydän ääreen ja sai mehulasin eteensä. Hän nosti koristaan kolme ruisleipää ja pussillisen pikkuleipiä. Äiti tiesi, miten hankalaa Fagerkullassa oli saada leivottua, ja siksi äiti ja Ida olivat eilen leiponeet kotosalla. Fagerkullan pakari oli iso ja hieno, mutta sinne piti kantaa omat polttopuut, ja leipomisvuoron saaminen ei ollut aina helppoa.

Itselleen Ida oli tehnyt valmiit voileivät huomisen eväiksi. Muutaman pikkuleivänkin hän oli säästänyt herkuksi eväspaperin sisään.

– Joko täti pian on lähdössä pesulaan? Tulenko minä avuksi kantamaan?

– Tule ihmeessä. Kyllä tuo Tauno jo jaksaa sen matkan kulkea.

Pihassa oli kärry odottamassa pyykkikuormaa, mutta osa jäi vielä nyytissä kannettavaksi. Lakananyytin sisään oli kääritty pienempi pyykki. Iita otti nyytin toiseen käteen ja tarjosi toista kättä Taunolle. Taunon kasvoilla oli velmuileva ilme, ja hän lähti juoksemaan rinnettä alas.

– Tauno! Nyt nätisti! Pysyt tässä ihan lähellä meitä, ja kun tullaan rantaan, niin otat kiltisti Iita-tätiä kädestä kiinni. Ei saa juosta yksin rannassa, varoitteli Toini-täti.

Joenranta oli pelottava Idankin mielestä. Jos siihen putoaisi, voisi ajautua koskeen asti, ellei jo sitä ennen olisi iskenyt itseään rantakiviin. Pesulan kohdalla oli laituri, jossa oli aidat, mutta varovainen saisi varmasti silti olla pyykkejä huuhtoessa.

Pesulassa oli hämärää. Toini-täti alkoi virittää tulta.

– Tässä menee sitten aikaa. Sinä voit kierrellä Taunon kanssa katselemassa Fagerkullaa ensi alkuun. Sitten Tauno jo varmaan meneekin päiväunille. Muistatko, missä huussin avain on? Kolmas pönttöhuone on meidän. Otat porstuasta kepin mukaan ja sillä kopautat mennessäsi, niin ei tarvitse pelätä rottia, Toini-täti selitti.

No, eihän Ida rottia varsinaisesti pelännytkään, mutta mieluummin huussissa kävi ilman niitä.

– Minä tulen sitten auttamaan takaisin päin illansuussa, Ida lupasi.

– Ei tarvitse, Paavo lupasi tulla tätä kautta työmaalta tullessaan. Ole sinä rauhassa Taunon kanssa. Siinä meidän toisessa omenapuussa ovat omenat jo kypsiä, niitä saa syödä. Voit naapureilta vielä varmistaa, mitkä puut ovat meidän, he kertovat.

– Hyvä, me pärjäämme!

– Varmasti pärjäätte. Se on se Niskalan muori siinä naapurissa sellainen äkäisensorttinen, mutta älä välitä siitä. Ei se pure kuitenkaan, Toini-täti huikkasi vielä heidän peräänsä.

Ida antoi Taunon viedä itseään minne Tauno vain tahtoi mennä. Hän arvasi, että Tauno osaisi kotiinsa ja jos ei osaisi, niin ihmisiltä kysymällä Ida löytäisi tien. Kaikki täällä toisensa tunsivat. Se kävi selväksi viimeistään siitä, että jokainen kohdalle sattuva halusi tietää, kuka Ida oli ja mihin taloon kuului.

– Lopelta tulit? Millä keinoin? Jaa polkupyörällä, no sehän, sehän. Taalrömmin väen sukuako sitä ollaan, sieltä Salonkylältä? Jaa Pilpalasta? Mutta Taalrömmilla kummiskin?

Ja lopuksi jokainen kertoi, missä itse asui. Monelta sai myös kuulla, oliko talo hyvä vaiko kerrassaan kelvoton. Dahlströmien asuttamaa taloa kehuttiin, se oli kuulemma niitä parhaita. Ja isä Dahlström rakensi työkseen lisää, sekin tiedettiin.

Mäen päällä oli pieni aukio ja siinä pöllin päällä lankku. Tauno tahtoi kiikkua ja sen jälkeen leikkiä hiekassa. Pieni, ruskeanpunainen pystykorva viipotti kohdalle ja antoi Taunon roikkua karvoissaan hetken.

– Jokos me Tauno lähdettäisiin katsomaan, löytyisikö niitä omenia? Kai sinulla on nälkäkin jo?

Tauno malttoi jättää koiran ja lähteä haparoivin juoksuaskelin mäkeä alasuuntaan. He löysivät omenat kummallekin ja istuivat portaille niitä syömään. Tauno istui aivan kiinni Idassa ja kallisti lopulta päätään Idan syliin siihen malliin, että mahtoi väsyttää. He lähtivät sisälle. Ida ajatteli nukuttaa Taunon päiväunille menemällä itsekin hetkeksi pitkäkseen.

Ida heräsi monta tuntia myöhemmin, kun ovi kävi. Kauhistus! Hänhän nukkui Paavo-sedän ja Toini-tädin sängyssä!

– Voi veikkonen, nuku sinä! Väsytti kai sinuakin matkan jälkeen, hyvä kun sait nukuttua, Toini täti nauroi, mutta huomasi Idan jo nousseen sanomaan Paavo-sedälle käsipäivää. – Aijai kun ottaa tuo pyykkäys selälle ja käsien päälle, mutta eivätköhän ne siitä verry ennen seuraavaa pesulapäivää. Kiitos vain kovasti, kun katsoit Taunon perään. Ei aina viitsi naapureita pyytää, vaikka pitää minun vielä tällä viikolla kysyä jotakuta, että pääsen mankeliin.

Toini-täti alkoi pestä perunoita. Ida tarjoutui avuksi.

– No, jos jotain tahdot tehdä, niin pyykit pitäisi tuosta viedä ja levittää pyykkiplaanille kuivumaan. Jos Paavo vaikka lähtisi mukaan, ethän sinä voi tietää missä se on. Kävisikö niin, Paavo?

Paavo nousi oitis ja lähti Idan edellä ulos. Kuistin edessä oli pyykkivuori käsikärryjen päällä.

Pyykkiplaanille ei ollut pitkä matka, mutta ei Ida olisi jaksanut kärryjä itse työntääkään. Kärryt olivat vanhat puukärryt ja raskaat työntää. Paavo-setä kertoi, että tehtaan puutarhaneiti oli vihainen, jos joku yritti kuivattaa pyykkejä verannalla. Se ei kuulemma näyttänyt kauniilta.

Yhteisvoimin pyykit oli äkkiä levitetty naruille. Dahlströmin keittiössä tuoksui jo peruna ja kastike heidän tullessaan takaisin. Toini-täti nosti neljä lautasta pöydälle.

– Näyttikö tuo Paavo sinulle uutta taloa, joka niiltä nousee Nokitien varteen? Sehän alkaa olla jo valmis. On se niin onni, että Paavo pääsi rakennuspuolelle, ensinhän se oli pitkään tehtaalla.

Paavo-setä myönteli. Idan aiemmin näkemä talo oli kuulemma jo viimeistelyä vailla, ja Paavo-setä oli päässyt muihin hirsitöihin.

– Meidän Paavo se tätäkin taloa oli rakentamassa. Voi että oli hienoa päästä näin hyvään taloon. Tilaakin on puolet enemmän kuin Pikku-Koivulassa, jossa ensin asuttiin. Ja nyt nuo uudet vesipostitkin vielä. Ei tarvitse vesiä hakea enää Härjänlähteestä. Nyt meidän kelpaa. Vaikka oli jo aikakin päästä isompiin tiloihin, kun kohta taas perhe kasvaa, Toini-täti sanoi vatsaansa taputellen.

Ihanko totta! Tauno saisi pikkusiskon tai veljen! Idan kasvoille levisi leveä hymy. Hän ei ollut aavistanutkaan, luullut vain Toini-tädin vähän lihoneen.

– Talvella tämän pitäisi syntyä niin kuin Taunokin. Saapa nähdä sitten. Mutta Pilpalaan en tällä kertaa lähde synnyttämään, Toini-täti nauroi.

Sen Ida ymmärsi hyvin.

– Mutta puhutaan nyt vähän Idastakin. Jännittääkö sinua se kouluun meno huomenna? Paavo-setä vaihtoi puheenaihetta.

– Vähän. Menen heti kymmeneksi niin en myöhästy.

– Tunnetkos sinä sieltä ketään?

– En minä tunne. Toivottavasti siellä tutustuu. Vähän minua mietityttää, että onko siellä hirveän hienoa väkeä. Jos ne katsovat pahalla, kun minä olen maalta.

– Vielä mitä! Maalta ne ovat muutkin, Toini-täti sanoi. – On siellä oppilaita Pusulasta ja Tammelastakin, ja mikäs hieno paikka Nyhkäläkään on? Kuulemma täältä Faaterkullastakin joku on laittanut lapsensa yhteiskouluun, olikos se Linkreenin tyttö vai kuka, muistatko Paavo?

Paavo-setä myönteli ja valoi hänkin rohkeutta Idaan.

– Samanlaisia ihmisiä ne ovat kaikki. Usko pois, jännittää niitä muitakin. Menet rohkeena vaan, siellä sitä tutustuu. Niin on hienoa, kun pääset yhteiskouluun. Minä en ole kuin kiertokoulua vähän käynyt, vaan onnistuu tuo talojen rakentaminen vähemmilläkin kynähommilla.

Toini-täti oli saanut ruskean kastikkeen sekaan jostain vähän läskiä. Idan tuoma ruisleipä oli hyvä lisä ateriaan, vaikkei voita leivälle riittänytkään. Toini-täti oli hieman nolona selittäessään, että loppu voi oli parempi säästää aamuksi.

Ruoan jälkeen Toini-täti lähti hakemaan patjaa naapurista ja nosti sen keittiön lattialle.

– Mahtuisi tuohon kamarin permannollekin, mutta ehkä nukut mieluummin rauhassa keittiön puolella. Paavo vähän tuppaa kuorsaamaan. Aamulla on aikainen herätys, harmittaako se sinua?

Ida vakuutti, että heräisi joka tapauksessa varhain, kun kouluun menosta oli kyse.




Luku 2

Ida oli arvellut oikein: hän oli hereillä jo silloin, kun Toinitäti nousi vedenkeittoon. Tosin ei Ida juuri ollut nukkunutkaan. Sen verran jännitti. Toini-tädin puheen papatus alkoi heti.

– Voi kun ei kello ole vielä kuuttakaan, tahtoisitkos sinä, Ida, vielä nukkua?

Ida vakuutteli olevansa ihan pirteä.

– Minä nämä eiliset perunanloput paistan tästä. Perunamaa on tuolla kauempana, eihän tähän kasvimaalle niin paljon mahtuisikaan. Nyt on jo uudet perunat, vaikka maassa enimmät ovat yhä. Vähän vain nostin eilisaamuna. Meillä on pottukuopat tuossa aivan lähellä, sekin on meillä niin hyvin. Ryytimaasta voisi hakea vähän persiljaa tähän, jaksaisitkos? Ai mutta ethän sinä ole vielä ehtinyt aamupesuakaan tehdä, saisitkos itse otettua pesufatin tuosta ja kaadettua vettä. Siinä tuolin päällä on hyvä. Varo, se vesi siinä sisteerissä on tulikuumaa, juuri ehdin valuttaa siihen kiehuvat.

Ida otti vadin, sekoitti vettä ja pesi ensin kasvot ja sitten kainalot. Paavo-setä kuului vielä kuorsaavan. Ida seurasi Toini-tädin puuhia ja näki, että viimeiset voit menivät nyt perunoiden paistoon. Häntä harmitti, ettei ollut tuonut voita mukanaan, heillä oli voita varmasti enemmän kuin täällä. Eihän täällä ollut lehmiäkään. Toisaalta voi olisi sittenkin sulanut matkalla, kun sää oli niin lämmin.

Mistähän täällä voi saadaan, kaupastako, Ida pohti ja rohkaistui sitten kysymään asiaa.

– Tehtaan maitomyymälässä myydään voita ja maitoa. Tehtaalla on iso navetta. Ja halvalla myyvät, tai eihän se nyt niin halpaa ole, mutta kertovat että kaupungissa maksaa paljon enemmän. Ja torilla. Saa voita torilta, mutta kalliimmalla kuin tehtaan puodilta. Viimeiset voit tässä nyt menee, mutta ei mitään hätää. Ylihuomenna on jo perjantai ja Paavolla palkkapäivä, hyvin tässä pärjätään tämä ja huominen, Toini-täti vakuutteli.

Paavo-setä kömpi pöydän ääreen, söi nopeasti ja alkoi tehdä lähtöä työmaalle.

– Missä sinulla on tänään työmaa? Minnekä minä tuon evästä vai tuletko kotiin syömään? Toini-täti kyseli.

– Ikkunoita ja ovia tehdään tänäänkin. Jos tuot sinne verstaalle, niin ehdin vaikka pihassa hetkeksi pitkäkseni.

Paavo-setä tuntui olevan vähäpuheinen näin aamutuimaan. Hän otti seinältä naulasta lakin päähänsä ja lähti. Toini-täti puhkesi taas kiittelemään, kuinka hienoa oli, että Paavon kirvesmiehen taidot oli huomattu ja hän pääsi nokisesta tehtaasta ulkotöihin. Tai no, ei se pakkasella aina niin herkkua ollut se talojen rakentaminenkaan, ja saattoi siellä oviverstaalla olla pölyistäkin, mutta ei se ollut sentään mitään valimon katkuun verrattuna.

Ida söi perunaa ja leipää ja mietti, mihin aikaan pitäisi laittautua koululle. Uusien oppilaiden ilmoittautuminen olisi vasta kymmeneltä. Jos yhdeksän jälkeen lähtisi, ehtisi varmasti. Nyt kello ei ollut vielä kuuttakaan.

– Mitenkäs niiden pyykkien mankelointi? Kauanko siinä menee? Ehtisinkö minä auttaa ennen koululle lähtöä?

– No hyvänen aika sinun kanssas, ihanko semmoistakin jaksaisit, suurena päivänä? Olet sinä aika likka, kun huomaat tuollaista kysyäkään. Eikös sinun pitäisi levätä ja kerätä voimia kouluunlähtöön?

– No mutta kun tässä on vielä monta tuntia. En minä jaksa olla tekemättä mitään, ja eihän Toini-täti niitä Taunon kanssa voi mankeloida.

– Jos aivan varmasti olet sitä mieltä, että ehdit ja jaksat, niin olisi se iso apu. Kunhan tuo poika herää. Ei siinä niin kauhean kauan menisi, ei meillä ole kuin yksi lakanakerta ja joku liina.

Taunon herättyä ja juotua aamumaidot he lähtivät kolmisin kärryjen kanssa kohti pyykkiplaania. Heidän kävellessään Toini-täti kertoili taloista ja niiden asukkaista.

– Tuo on Caveniuksen talo, se on kuules siirretty sieltä meiltä päin, Rautakoskelta. Eikös ole aika hieno talo? On siitä jo aikaa, kun se on tuotu. Tai Lundin talo se nyt jo on, Cavenius muutti isompaan.

Ihmeen tarkkaan Toini-täti tunsi Fagerkullan talot, vaikkei ollut täällä kovin monta vuotta vielä asunut.

– Mennään tuohon Nilssonin mankeliin, se on niin paljon lähempänä kuin tehtaan mankeli. Pärjätään sillä ihan hyvin.

Maalarimestari Nilssonin talo oli Kuuselan kentän pohjoisreunassa, ja mankeli löytyi piharakennuksesta.

– Jos maksan ylihuomenna, palkkapäivänä, Toini-täti sanoi talon ovesta kurkistavalle eukolle. Eukko ynähti jotain myöntymisen merkiksi.

Ida ei ollut nähnyt mankelointia aiemmin, mikä oli ihme. Jostain syystä äiti oli hoitanut sen aina Hiilillä silloin, kun Ida ei sattunut olemaan mukana. Toini-täti viikkasi ensin Idan kanssa ensimmäisen lakanan, pyöritti sen sitten puisen kapulan ympärille ja asetti mankelipöydän ja suuren arkun väliin. Arkku oli täynnä kiviä, ja siinä oli veivi ja hammasratas. Niiden avulla Toini-täti liikutti lakanarullaa pitkin alustalevyä. Aikansa veivattuaan hän purki sileän lakanan kapulan ympäriltä ja siirsi sen syrjään. Sama tehtiin kahdelle muullekin lakanalle ja vielä liinoille.

Sen jälkeen sileät ja kovat liinakääröt oli helppo nostaa kärryihin ja lähteä kuskaamaan kotiin. Nyt pyykit veivät paljon vähemmän tilaa kuin tullessa, saati eilen myttyinä pesulaan vietäessä.

– Ota tuosta vielä muutama omena mukaasi ennen kuin lähdet. Ja jos vaikka yksi iso porkkana löytyisi pureskeltavaksi, annas kun valitsen, Toini-täti huolehti heidän päästyään pihaan.

Ida kävi sisällä katsomassa aikaa herätyskellosta. Oli se jo lähemmäs yhdeksän, saattoi tästä kohta lähteäkin.

– Odotapas, kun kirjoitan vielä kirjeen äidillesi. Eihän sinulla niin kiire vielä ole?

Ida pakkasi vähät tavaransa reppuun ja pyörän kyytiin ja sujautti sitten kirjeen muiden papereiden joukkoon. Tauno roikkui jalassa ja oli lähdössä mukaan. Ida sai selitellä ja vakuutella, että hän tulisi Taunoa katsomaan taas pian ja vielä monena päivänä.

Tuntui hassulta, ettei torin suuntaan voinut ajaa suoraan, vaan piti kiertää kauempana olevan sillan kautta. Tehtaan siltaa ei kuulemma saanut käyttää. Ida suuntasi vasemmalle, jossa oli pikkusilta, Närön siltaa pienempi. Tie oli ennemminkin polku, jonka ylle joenrannan rehevät puut ojentelivat oksiaan. Ajaminen onnistui siinä jotenkuten. Sillan yli hän talutti pyöräänsä ja nousi sitten jälleen polkemaan.

Joen vastarannalla oli jälleen pieni metsikkö, mutta sen jälkeen näkyviin tuli siistejä puutarhoja ja rivi kauniita, erivärisiksi maalattuja taloja. Ida ohitti ne ja nousi kohti toria, jonka reunalla kohosi suuri yhteiskoulun rakennus. Se oli tuttu jo pääsykokeista. Ida tiesi, että se oli rakennettu vasta kuusi vuotta aiemmin, vuonna 1920.

Tori ei ollut yhtä rapainen kuin edellisellä kerralla hänen käydessään. Nyt oli ollut kuivaa jo pitkään. Milloin mahdettaisiin saada sateita? Torilla oli joitakin kojuja odottamassa taas seuraavaa toripäivää, maa oli epätasaisen möykkyinen satojen askelten jäljiltä. Kylä oli hiljainen, edes koulun luona ei vielä ollut ketään. Ida jäi seisoskelemaan keskellä olevan pääoven liepeille.

Pikku hiljaa paikalle tuli muitakin nuoria. Osalla oli isä tai äiti tai joku muu saattaja mukanaan, mutta osa oli tullut yksin. Ida katseli heitä uteliaana, mutta ei uskaltanut tehdä tuttavuutta. ”Nämä muut varmaan ovat täällä kuin kotonaan ja tuntevat toisensa. Ei heitä varmaan tällainen muualta tullut kiinnosta”, Ida mietti itsekseen.

Erityisesti Idan huomion kiinnitti tyttö, jolla oli vaaleat, pitkät letit ja joka vaikutti suunnilleen samanikäiseltä kuin hän. Tyttö seisoskeli vähän kauempana, eikä hänellä ollut saattajaa mukana.

Odottelu jatkui, ja lopulta Ida rohkaisi mielensä ja meni tytön luo.

– Hei, tuletko sinäkin ensimmäiselle luokalle? Ida kysyi.

– Tulen, jos vain pääsen kokeista läpi.

– Ai niin, minä kävin pääsykokeissa jo viime vuonna. Ei se ollut yhtään vaikea.

– Jännittää kamalasti. Laskento on niin kamalaa, tyttö sanoi ääni vähän väristen.

Takaa kuului kellon kalkatus. Iso nainen oli tullut koulun ovelle.

– Tervetuloa kouluun! Minä olen koulun varajohtaja Helga Sajaniemi. Pääsykoe alkaa hetken kuluttua luokassa yksi, ehtolaiskuulustelut luokassa kaksi, nainen sanoi.

Kaikki asettuivat jonoon, tapa oli tuttu kansakoulusta. Sisälle tultua oli edessä pöytä, jonka ääressä istui toinen nainen. Hän kysyi kultakin erikseen nimeä, kirjasi sen ylös ja ohjasi sitten naulakoille ja oikeaan luokkaan sen mukaan, oliko oppilas tullut suorittamaan ehtoja vai pääsykoetta.

Ida sanoi kuuluvalla äänellä nimensä ja ojensi paperit.

– Jaa, niitä papereita tarvitaan sitten vasta, jos pääsykoe menee läpi.

– Mutta minä olen jo suorittanut pääsykokeen. Minä tulin nyt aloittamaan.

– Ahaa, aivan, sinä olet se Lopelta tuleva. Kovinpa tulitkin aikaisin sieltä asti. Olisi riittänyt, että olisit tullut vähän ennen kahta.

– En tiennyt… kai minä sitten odotan. Otanko minä nämä paperit mukaan?

– No, sinä voit mennä tuonne toiseen kerrokseen johtajan kansliaan ilmoittautumaan jo, ja sitten odottelet iltapäivään.

Ida keräsi paperit takaisin ja nousi portaita. Ovia oli useampia, mutta yhdessä luki selvästi Johtajaopettaja Lauri Kemiläinen. Ida koputti varovasti oveen.

Huoneessa ei ollutkaan rehtori Kemiläinen, vaan rouva Sajaniemi. Onneksi, ajatteli Ida, sillä rouva Sajaniemi ei ollut yhtään pelottava. Hän hymyili ystävällisesti, kun Ida ojensi paperit.

– Mehän jo tunnemmekin viime vuodelta. Pääsit sitten tällä kertaa tulemaan. Onpa mukavaa. Meillä on nyt uusi johtajaopettaja täällä koulussa, mutta minä hoidan vielä näitä käytännön oppilasasioita, kun olen tutumpi näissä. Johtaja Kemiläinen aloitti vasta viime viikolla. Ja sinulla on kaikki vapaaoppilaspaperitkin mukana, kuinka sinä keksit nekin tuoda jo?

– Opettaja Järvenkivi sanoi, että nämä pitää olla. Minä kirjoitin kunnantoimistoon, että lähettäisivät.

– Sepä onkin hyvä, että osasit. Saadaan heti alkuun kaikki selväksi. Mutta mitenkäs… hmm… tässähän lukee Iita Kauppinen. Etkö sinä olekaan Ida? opettaja Sajaniemi ihmetteli.

– Oikea nimi on Iita, Ida sanoi nolona. – Mutta kun täältä viime vuonna tuli paperit ja niissä luki Ida niin minä ajattelin… voisiko se oikeasti ollakin Ida?

– No, toki ihminen voi nimeään vaihtaa. Eikä se ennen niin tarkkaa ollutkaan, nykyään ollaan huolellisempia. Jos me vaikka pidämme sen Idan ja järjestetään virallinen nimenmuutos sitten myöhemmin. Jos olet siis aivan varma tästä asiasta? rouva Sajaniemi katsoi silmälasiensa takaa tarkasti Idaa.

– Olen minä. Ja äitikin lupasi ja minua on jo sanottukin Idaksi.

– No hyvä. Opettaja Järvenkivi on kovasti sinua kehunut, ja hienosti meni pääsykoekin viime vuonna. Joko sinä tiedät, mistä saat kirjat hankittua? Vielä ei ole kiirettä, mutta osan saat lainaksi oppilaskunnan lainastosta. Opettajat antavat heti alkuun ohjeet omista kirjoistaan, mutta älä huoli, vaikka he käskevät tilata kaupasta. Niitä löytyy käytettynäkin. Mutta oma kynä ja kumi ja vihkot sinulla pitäisi olla.

– On minulla kynät ja kumi, mutta vihkoja on vain yksi. Mutta minä varmaan…

– No, se järjestyy. Mutta tässä on nyt tosiaan kolme ja puoli tuntia aikaa, missäs sinä nyt ajattelit sen ajan odotella?

– Jos minä vaikka kävelen ympäri ja tutustun paikkoihin. Minä en oikein tunne täältä muuta kuin torin vasta. Kiitos oikein paljon, Ida sanoi ja niiasi vielä kerran.

– Kiitos, Ida. Aloituspuhe on kahdelta juhlasalissa.

Idalla oli kevyt mieli hänen laskeutuessaan portaita. Hän seisahtui luokkahuone numero yhden eteen, ja kun ketään ei näkynyt, hän painoi korvansa ovenrakoon kuullakseen. Luokassa oli hiirenhiljaista, vain jokin pulpetin kolahdus kuului silloin tällöin. Koe ilmeisesti jatkui. Ida lähti ulos.

Hän meni torille ja istuutui jonkin torikojun aisalle. Hän katseli uutta kouluaan, ihasteli sen koristeleikkauksia ja kauniita ikkunoita. Vieressä oli toinen, vielä kauniimpi rakennus, sen kyljessä luki POSTI. Joku hattupäinen näkyi astuvan sisään.

Idalla ei ollut asiaa postiin eikä minnekään muuallekaan, joten hän päätti odottaa lettipäätyttöä. Vaikka lettipäitähän tytöistä suurin osa oli. Jollakulla näytti olleen saparot, Idalla oli yksi pitkä letti. Mitenhän tytöllä menisi kokeessa? Toivottavasti hän läpäisisi, Ida tunsi jo saaneensa uuden ystävän, vaikkei edes tiennyt toisen nimeä. Sitä hän ei ollut ehtinyt kysyä.

Aika ei käynyt pitkäksi. Oli niin paljon mietittävää. Lopulta ovi aukesi ja sisältä purkautui ulos ainakin parikymmentä hänen ikäistään. Ida riensi uuden tuttavansa luo.

– Hei! Miten meni? Pääsitkö sinä?

– Ei sitä vielä saanut tietää. Ajoivat meidät ulos hetkeksi, kun tarkistavat kokeita. Ei kestä kuulemma kauan.

Ida kyseli kokeen kulusta ja huomasi jo kysyä toisen nimeäkin. Liisa. Liisa kertoi olevansa Pusulasta, ja kortteerikin oli jo valmiiksi sovittuna. Jos pääsykoe olisi läpäisty, hän menisi vielä ensi yöksi kotiin ja isä toisi vasta seuraavana päivänä hevosella tavarat Salmiselle, jossa kortteeri oli. Salmisen talo ei ollut kaukana vaan harjun reunassa, kävelymatkan päässä koululta. Ida puolestaan kertoi, että hän aikoi kulkea polkupyörällä ja hankkia kortteerin vasta lähempänä lumentuloa.

– Hei, nyt te saatte jo tulokset, mene pian! Ida huudahti nähdessään naisopettajan tulevan portaille.

Liisa viipyi sisällä sen verran pitkään, että Ida päätteli hänen varmasti päässeen kouluun. Ja niinhän asia oli.

– Nyt mennään kyllä limonadille tämän kunniaksi! Liisa huudahti iloisena tullessaan takaisin pihalle.

Idaa kauhistutti. Voi, miten olisikin hienoa mennä juhlistamaan yhteistä koulunaloitusta oikein limonadilla. Mutta eihän hänellä ollut yhtään rahaa, ja vaikka olisi ollutkin, ei sitä olisi saanut limonadiin tuhlata.

– Minä pistouvaan, sanoi Liisa.

Sellaista sanaa Ida ei ollut ennen kuullut, mutta päätteli Liisan tahtovan maksaa hänenkin limonadinsa. Hän empi hetken, mutta hymyili sitten ja otti Liisaa kädestä.

– Mistä limonadia saa, tiedätkö sinä? Jätänkö minä pyörän tänne?

– Jätä. Mennään kävellen. Asemalla on kioski, josta saa.

Ida nosti eväsnyytin pyörän kopasta reppuunsa ja jätti pyörän nojaamaan torinreunan puuhun. Tytöt kävelivät halki torin ja ohittivat kirkon ja hautausmaan. Liisa kyseli Idasta. Se tuntui hienolta, oikeastaan kukaan ei koskaan ollut kysellyt hänen elämästään tuolla tavalla. Pilpalassa kaikki tiesivät jo valmiiksi hänen asiansa, joskus paremmin kuin hän itse.

Ida kertoi, että hänen isänsä oli kuollut jo kauan sitten, niin kauan, ettei häntä oikein muistanutkaan. Juho-setä oli nyt isän paikalla, mutta Juho-setää ei saanut kutsua isäksi, äiti kielsi. Ida kertoi hienoista puuesineistä, joita Juho-setä teki ja kävi myymässä täällä torilla. Siksi myös Ida oli päässyt muutaman kerran junan kyytiin. Sen hän jätti kertomatta, että kyläläiset karsastivat Juho-setää. Ehkä hän joskus vielä kertoisi, kertoisi syytkin: sen, että Juhosetä oli tullut muualta, että häntä haukuttiin punikiksi ja että silti Hiilin isäntä auttoi häntä eri tavoin. Hetken harkittuaan hän kertoi vielä senkin, että Juho-setää pidettiin omituisena, kun hän aiemmin pelkäsi ihmisiä eikä nykyisinkään paljon vieraille puhunut.

– Minä täytän pian kolmetoista. Kuinka vanha sinä olet? Ida kysyi Liisalta.

Liisa kertoi täyttäneensä kolmetoista jo kesällä. Hänkin oli siis käynyt myös viidennen kansakoululuokan kuten Ida. Liisan isä oli ollut sitä mieltä, että laskentoa piti vielä harjoitella ennen yhteiskouluun menoa. Liisan mielestä se saattoi hyvin olla totta.

– Niin, ajattele, että jos jompikumpi olisi aloittanut viime vuonna, niin nyt me emme olisi samalla luokalla! Olipa onni! Ida riemuitsi, ja Liisa oli samaa mieltä.

– Mutta hei, oletko huomannut, että meidän koulu on saman ikäinen kuin me? Sekin on nyt kolmetoista vuotta niin kuin sinä ja minäkin.

Sitä Ida ei tosiaan ollut tullut ajatelleeksi. Olihan hän kuullut, että koulu oli perustettu vuonna 1913. Se oli hänenkin syntymävuotensa.

– ”Se on kohtalon enne”, Ida sanoi väräjävällä äänellä.

Tuntui hyvältä kikattaa yhdessä Liisan kanssa.

Kioskilla Ida ei ollut ennen käynyt, vaikka oli junalla kulkenutkin. Liisa pyysi tottuneesti kaksi pullollista limonadia ja maksoi pienestä kukkarostaan. Tytöt istahtivat penkille ja Ida laski repun maahan. Hän kaivoi esiin piparkakkunyytin ja tarjosi Liisallekin. Olipa hauskaa, kun hänkin saattoi jotain tarjota!

Asemalla oli iso kello, josta tytöt seurasivat ajan kulua. Hyvissä ajoin ennen kahta he lähtivät kävelemään takaisin koulua kohti.

Nyt koululla oli jo paljon väkeä. Lehmänkello kilisi ja väki pakkautui sisälle. Kenkiä ei riisuttu, joillakin oli lakki tai takki, jotka he jättivät naulakkoon. Ida kantoi yhä reppua ja koppaa mukanaan ja siirtyi muiden mukana juhlasaliin. Kaikki seisoivat hiljaa, taisi itse kutakin jännittää.

Johtajaopettaja Lauri Kemiläinen seisoi korokkeella ja aloitti puheen.

– Tervetuloa kouluun, arvoisat yhteiskoululaiset. Tänään meillä on joukossamme peräti 82 oppilasta, yksi enemmän kuin viime lukuvuonna. Uusia oppilaita on 19. Onnea teille pääsykokeen läpäisemisestä.

Johtajaopettaja kertoi, että tyttöjä oli koulussa nyt tasan 50, poikia 32. Ensimmäisen luokan luokanvalvoja Elssa Alanen opetti kaunokirjoitusta, piirustusta, voimistelua ja historiaa, johtajaopettaja Lauri Kemiläinen uskontoa ja suomen kieltä. Ebba Grannäs opetti ruotsia ja saksaa, Miili Snellman maantietoa, luonnonhistoriaa, luonnonoppia ja terveysoppia kuten Kemiläinenkin rehtorin töidensä ohella.

– Kuudes opettajamme on kunnianarvoisa Sanni Gebhard. Hänellä on hoidettavanaan nyt matematiikka, jonka osuutta koulumme lukusuunnitelmassa on tänä vuonna vahvistettu.

Tässä vaiheessa Liisa tönäisi Idaa kyynärpäällään. Lisää matematiikkaa! Se ei Liisan kannalta kuulostanut hyvältä. Ida katsahti Liisaan, joka irvisti.

– Opettajakuntaamme vahvistaa tuntiopettajana kanttori Väinö Kukkola, joka opettaa teille laulua, johtaja Kemiläinen jatkoi.

Johtajaopettaja puhui paljon muutakin, kannatusyhdistyksestä ja johtokunnasta ja haaveesta saada koulusta joskus 8-luokkainen oppikoulu, mutta tietoa oli niin paljon, ettei kaikki jäänyt Idan mieleen. Sen hän jaksoi kuulla ja muistaa, että uuden koulutalon piirustukset oli arkkitehti Jalmari Peltonen lahjoittanut koululle.

Kuulosti kiinnostavalta, että tulevanakin vuonna järjestettäisiin myyjäisiä, arpajaisia, keräyksiä ja juhlia, joilla kerättiin varoja koulun toimintaan. Ida mietti, että hänkin varmaan voisi niihin osallistua, kun kerran sai vapaaoppilaspaikan.

Lopuksi kaikki lauloivat yhdessä virren, ja sen jälkeen oli välitunti. Johtaja luetteli vielä jokaisen luokan omat luokkahuoneet. Ensimmäinen luokka opiskelisi huoneessa numero kolme, Ida ei tiennyt, miksi.

Välitunti kului nopeasti Liisan seurassa. Ida yritti hymyillä rohkaisevasti myös muutamalle muulle tytölle, jotka näyttivät seisovan aivan yksin. Pian kelloa taas soitettiin, ja he siirtyivät luokittain jonoon. Siinä selvisi, ketkä olivat luokkatovereita keskenään. Iästähän sitä ei pystynyt päättelemään: jotkut olivat käyneet kansakoulua kuusi vuotta, toiset neljä.

Luokkaan heidät saattoi sama naisopettaja, joka oli ottanut heidät vastaan aamulla pöydän takana. Hän siis oli Elssa Alanen, heidän luokanvalvojansa. Opettaja näytti mukavalta, ja Idan mielestä hän oli valtavan kaunis. Ida ihaili Elssa Alasta jo nyt.

Ida tutkiskeli luokkahuonetta. Pulpetit olivat yhden istuttavia, eivät paripulpetteja kuten Pilpalan kansakoulussa. Luokan edessä oli koroke ja sen päällä opettajanpöytä: se oli komea, iso ja umpinainen. Sen takana seisoivat liitutaulu ja karttateline. Luokan takana oli havaintovälinehyllyjä, siellä oli täytettyjä eläimiä ja muutamia laitteita, joista Ida ei kunnolla saanut selvää. Varmasti hän ehtisi niihin vielä tutustua. Seinien alaosia kiersivät tummanvihreät puolipaneelit, seinien yläosat olivat vaaleat. Katossa oli pyöreät lamput, täällä oli varmaan ollut sähkövalo jo pitkään.

Opettaja Alanen kertoi lisää käytännön asioita. Ruokatunti olisi yhdestätoista kahteentoista, ja lähellä asuvat ehtisivät silloin kotiin syömään. Koulussa syövien pitäisi tuoda oma ruokaliina pulpetille. Vahtimestarin asunto oli kellarissa, sinne ei oppilailla normaalisti ollut asiaa.

Järjestäjä toimisi tehtävässään aina viikon kerrallaan. Hänen tehtävänään olivat luokan tuuletus ja taulun pyyhint

